cyanic-selkie/wikianc huggingface dataset:
Jones Rocks
Jones Rocks er noen klippeframspring på kysten 7 km sørvest for Avalanche Rocks på østsiden av Bay of Winds i Queen Mary Land i Antarktis. De ble oppdaget av Den australasiatiske antarktisekspedisjonen i 1911–14 under ledelse av Mawson og navnsatt av ham etter dr. S.E. Jones, en militærlege på ekspedisjonen.
Naomi Ichihara Røkkum
Naomi Ichihara Røkkum (født 23. januar 1987) er en norsk politiker for partiet Venstre, som også har hatt en rekke verv i frivillige organisasjoner og deltatt på ulike FN-møter. Hun jobber som daglig leder for Construction City Cluster.
Bakgrunn og utdannelse
Røkkum er født i Oslo med norsk far og japansk mor. Hun har en bachelorgrad i sosiologi og en i statsvitenskap, samt en mastergrad i statsvitenskap hvor hun skrev om norske aktørers påvirkning på klimaforhandlingene i FN. Hun studerte på Universitetet i Oslo med utveksling til University of Ghana og Universidad de Costa Rica.
Politisk karriere
Røkkum har vært engasjert som politisk rådgiver for klima- og miljøministeren, og hun har vært leder for Norges Venstrekvinnelag. Hun har vært valgt til Oslo bystyre, hvor hun satt som første vara i Byutviklingskomiteen for perioden 2015-2019 og Samferdsels- og miljøkomiteen fra 2011-2015. Hun var også tidligere visepresident og senere generalsekretær i International Federation of Liberal Youth (IFLRY), som er Unge Venstres internasjonale paraplyorganisasjon.
Hun har vært studentpolitisk aktiv, først som representant i Velferdstinget i Oslo og deretter som internasjonalt ansvarlig ved Studentparlamentet i Oslo. I 2012 ble hun valgt som visepresident i Norges Liberale Studentforbund (NLSF).
Deltagelse på FN-møter
Røkkum har vært delegat på flere FN-møter. Først på delegasjonen til European Students' Union ved UNESCOs World Conference on Higher Education, som utarbeidet UNESCOs utdanningspolitikk for de neste ti årene. Deretter på UNFCCCs klimaforhandlingsmøte i København i International Federation of Liberal Youth (IFLRY) sin delegasjon, hvor hun også var med på å koordinere delegasjonen på 100 unge mennesker fra hele verden. Videre har hun representert IFLRY på møte i ECOSOC ved FNs hovedkvarter i New York, og vært delegat for Den Liberale Internasjonale (LI) ved FNs Menneskerettighetsråd (UNHRC). Parallelt til deltagelse i Menneskerettighetsrådet var Røkkum medarrangør for Geneva Summit for Human Rights and Democracy.
I 2015 var Røkkum delegat på den offisielle norske delegasjonen til UNFCCC på vegne av Landsrådet for barne- og ungdomsorganisasjoner (LNU).
Utmerkelser
I 2006 ble Røkkum utmerket med 2.-plass i den nasjonale Konkurransen Unge Forskere med oppgaven «Japan’s role in the Second World War and in the Japanese Invasion: The Historiographical Presentation in Japanese Junior High School Text Books». Denne presenterte hun senere som paneldeltager i Japan Anthropology Workshop 2007 (JAWS).
Asmedia
Asmedia er en slekt av biller som tilhører den artsrike underfamilien Cerambycinae i familien trebukker (Cerambycidae).
Utseende
Middelsstore, slanke, blankt svarte trebukker, gjerne med gule tegninger på dekkvingene. Antennene er noe kraftige, litt kortere enn kroppen, den ytre halvdelen gul. Pronotum er rundet med en liten tann på hver side. Dekkvingene er noe avsmalnende bakover, gjerne med et gult tverrbånd eller hele den bakre delen er gul. Beina er lange og nokså tynne.
Levevis
Larvene utvikler seg i død ved.
Utbredelse
Slekten er utbredt i Sørøst-Asia (Vest-Malaysia, Borneo og Sumatra).
Røvær
Historie
Ingen er helt sikre på hvor navnet Røvær stammer fra. Man vet at "vær" stammer fra at øya var et fiskevær/fiskerihavn. Mens noen mener at første stavelsen Rø har med fargen rød å gjøre, og at det ofte er rød himmel ved solnedgang over øya. Noen tror det har med røyk å gjøre og sier at noen på fastlandet så røyk fra øya etter svartedauen og forsto det var folk i live. Og noen sier det kommer av gammelnorsk "rodharf" som betyr fiskehov.
Rundt om på øyene er det funnet flere mindre boplasser fra stein- og jernalderen. Det er også funnet flint og ei steinøks arkeologene sier skal være ca. 5000 år gammel. I 1988 var arkeolog Per Haavaldsen fra arkeologisk museum i Stavanger i Grønavikjo. Det ble funnet 14 hustufter, de eldste fra yngre jernalder. De synes å ha vært i bruk fra folkevandringstida og frem til tidlig middelalder. Folk har antakeligvis ikke bodd der hele året. Men brukte hyttene i fiskerisesongene, noe som viser at det også i forhistorisk tid har eksistert et organisert sesongfiske langs kysten.
Folketellingen i 1701 står Røvær oppført med fem menn mellom 20-70 år og tre gutter mellom 2 og 11 år. Jenter og kvinner ble ikke telt. Det lave folketallet holdt seg fram til midten på 1800-tallet da folketallet i Norge steg kraftig. Svært godt sildefiske på sørvestlandet i denne perioden gjorde at flere valgte å bosette seg her. På det meste kunne det være så mange som 20 000 fiskere stasjonert på øya under fiske. Uten toalett og utilstrekkelig med vann kunne dette føre til en del problemer. Mellom 1850 og 1900 skjedde det en rekke forandringer. Flere store sjøhus ble satt opp for salting av sild. Det var også flere butikker på øya og bakeri. I 1848 fikk Røvær posttjeneste i sildetiden 1. januar-15. mars. Men denne ble lagt ned 4. feb 1850. Først 1. juli 1887 åpent postkontor på Røvær. Kanalen mellom Røvær og Urd som forbinder ankerplassene Bekkarvik og Suggevågen ble utbedret og gravd dypere og breiere for å passe de større fiskeskøytene. I 1892 ble bedehuset på Røvær bygget. Det var finansiert av fiskerfondet. Telegraflinjen Haugesund-Røvær sto ferdig i slutten av juli 1866. Telegrafen hadde varierende åpningstid. Den åpnet mellom 7. og 19. januar og stengte mellom 16. mars og 10. april, alt ettersom når silden kom. I 1902 blir det telefonstasjon på øyen og telegrafen blir nedlagt i 1909. I 1906 ble det bestemt at det skulle bygges skole og lærerbolig sammen. Før dette hadde lesesalen i bedhuset blitt brukt til skole.
Røværulykken
Den 13. oktober 1899 var det en stor ulykke som rammet øysamfunnet og gjorde øyas navn kjent utover hele landet. Av øyas om lag 130 innbyggere, omkom 30 på vei hjem fra en begravelse på Udland kirkegård i Skåre kommune (nå Haugesund). Da båten ble tatt av en plutselig uvær. Også på Titran kom uværet brått på og mange fiskere der mistet livet i titran-ulykken. På Røvær satt 12 enker med 36 farløse, ukonfirmerte barn igjen. Nesten alle på øya mistet noen av sine. Hele landet ble mobilisert da de hørte om ulykken, og pengeinnsamlinger ble satt i gang for å støtte de gjenværende enker og barn.
2. verdenskrig
Tor Otto Gautesen var født og oppvokst på Røvær. Han falt 9. april ombord på PS Eidsvold i slaget ved Narvik. Han ble bara 20 år gammel. Etter krigen ble det reist et minnesmerke som står ved bedhuset i dag. På øyas høyeste topp, Bråvarden på 43 moh, ble det bygget en utkikks-bunker og bolig til tyske soldater under krigen. Her var det satsjonert 8 mann fra august 1940. De fulgte med på skips- og flytrafikken på sletta og vest i havet og hadde radiokontakt med Hagland-festning som ligger nord i Haugesund med flere kanonstillinger. 13. mars 1945 ble det tyske dampskipet DS Paris senket sør for Røvær mellom Bjørkevær og Kvaløy. 3 norske MTBer var sendt på oppdrag fra Shetland. MTB 715 fikk motorproblemer. Dermed var det bare MTB 717 med kapteinløytnant Herlofsen og MTB 711 med løytnant Sveen igjen. De oppdaget en tysk konvoi med Paris som eskorte skip. Den var på vei ut fra Haugesund og på vei vest av Karmøy ettersom Karmsundet var minelagt. Begge MTBene fyrte av torpedoer da avstanden var nede i 1000 meter. Men kun MTB 771 med Sveen traff og D/S Paris eksploderte. Av de 180 om bord omkom 104 (en kilde sier 86).
Skole og barnehage
I 1972 ble det åpnet ny skole på øya. I dag er det 12 elever fra 1. til 10. klasse. Røvær barnehage ble utvidet til heldagsbarnehage 1. august 2008 og det ble bygd et nytt barnehagebygg i 2009 like ved skolen. I 2004 ble det bygget ny ballbinge.
Røvær bedehuskapell
Røvær bedhuskapell ble oppført i 1892 og velsignet som kapell i 1915.
Rutebåten
Det går hurtigbåt mellom Haugesund sentrum og Røvær. med noen avganger innom Feøy. Rutebåten har 8-10 daglige avganger. I 2019 overtok Norled båtforbindelsen til Røvær og Feøy. Det ble da bygget to nye katamaraner MS «Fjordled» og MS «Fjordøy». MS «Fjordled» ble bygget som hybridbåt og var den første av sin sort i Norge. Båtene holder en hastighet på rundt 20 knop. MS «Fjordøy» er nå bygget om til helelektrisk drift. Før Norled overtok ruten i 2019 hadde det lokale firmaet Røværfjord AS drevet ruten i lengre tid, med fartøyet ved samme navn.
Hanne Vataker
Hanne Vataker (født 28. mai 1967) er en norsk tidligere sportsskytter som konkurrerte i rifle.
Røvær
Næringsliv
På Røvær kan man fremdeles finne folk som lever av fiske og det er flere fiskebåter på øya. Det er også to gårdsbruk på øya som driver helt/delvis.
Røvær landhandel
Røvær landhandel er øyas nærbutikk. Den ligger på hurtigbåtkaien og ble pusset opp i 2020-21. Den er heltidsåpen hele året. Butikken er betjent på dagtid, og selvbetjent på kveld/natterstid.
Røvær kulturhotell
Røvær kulturhotell ble etablert i 2005 av, blant andre, søstrene Ingunn og Helga Rasmussen som ville skape arbeidsplasser på øya. Hotellet er ligger på øya Urd ved Sandsundet. Det er åpnet hele året og holder diverse konserter og arrangement.
Røvær Sjøhus
Røvær Sjøhus har åpen kafé i sommermånedene. Her serveres de berømte Røværkomlene. Sjøhuset blir også brukt til leirskole av alle sjetteklassingene i Haugesund høst og vår. Her lærer de om fiske og seiling. Huset var opprinnelig silde-salteri og butikk. Disken kafeen bruker er den originale som sto i butikken. Men ellers er sjøhuset restaurert flere ganger senest i 2020 da gulv ble byttet og hele taket ble fornyet. Uteområdet ble også fornyet.
Røvær Fjordbruk
Det har vært drevet havbruk her siden 1997, da Røvær Fiskefarm startet med kveite. I 2002 fikk selskapet konsesjon for oppdrett av laks, og byttet navn til Røvær Fjordbruk. Alsaker Fjordbruk kom inn på eiersiden, og Røvær Fjordbruk ble et datterselsap i konsernet. Alsaker Fjordbruk er en av Norges ledende produsenter av laks, og har hovedkontor på Onarheim på Tysnes.
Røvær Havbrukssenter
Senteret ble åpnet i 2018 og er det første visningssenteret i Rogaland. Garp står for designet av senteret. Det er Røvær Fjordbruk og Alsaker Fjordbruk som står bak Røvær Havbrukssenter. Arbeidet med å få et visningssenter startet i 2014, og i september 2016 ble Røvær Fjordbruk AS tildelt en visningstillatelse. I mai 2017 kom den endelige godkjenningen av senterets utseende og innhold, og byggingen kunne starte. Visningssentrene skal øke kunnskapen om akvakultur hos publikum, være med på å bygge et godt omdømme for næringen, og bidra til at flere får øynene opp for alle mulighetene i havet: Senteret er i to bygninger. Hovedbygningen er ved Bedehuset og her er det utstilling om havnasjonen Norge og livet i havet rundt Røvær. Det er også spill og quizer på skjermer. Det andre bygget ved sjøhuset. Her er det akvarium og sløyerom. Havbruksenteret har også ribturer til oppdrettsmerdene og litt rundt på øya. Senteret er gratis, mens ribturene må betales for.
Festivaler
På øya blir det arrangert Komlejazz på torsdagen og Laksejazz på fredagen, som en del av sildajazzen Haugesund er kjent for. Det er også som regel konserter og arrangementer på Hotellet.
Tsjekkia under EM i friidrett 2012
Tsjekkia deltok med 43 utøvere under EM i friidrett 2012 som ble arrangert 27. juni–1. juli 2012 i Helsingfors. Tsjekkia tok fem medaljer under mesterskapet.
Judo under Sommer-EYOF 2019
Judo under Sommer-EYOF 2019 ble arrangert fra 24. til 27. juli 2019 i Heydar Aliyev Arena i Baku i Aserbajdsjan.
Astraea Nunatak
Astraea Nunatak er en nunatak 10 km sør for Staccato Peaks sør på Aleksanderøya i Antarktis. Den ble kartlagt fra flyfotografi tatt av Rønne-ekspedisjonen i 1947–48, og fra landmålinger tatt av Falkland Islands Dependencies Survey i 1948–50. Den ble navnsatt av United Kingdom Antarctic Place-Names Committee etter Astraea, en av asteroidene som ligger mellom Mars og Jupiter.
Sindre Gelius Eikje
Sindre Gelius Eikje (født 12. juni 1994) er en norsk friidrettsutøver som representerer Haugesund IL.
Han vant ett NM-gull og fire NM-medaljer i høyde i perioden 2015–2017.
Samuel Nicolai Hansen
Samuel Nicolai Hansen (født 1810, død 1891) var en norsk verftseier og skipsreder fra Lillesand. Hansen etablerte skipsverft i Lillesand, hvor det i årene 1850-1890 ble bygget 20 skip. Verftet spesialiserte seg også på tjenester ovenfor havarerte skip.
Hansens forretninger omfattet også rederivirksomhet.
Hansen var barnløs og i 1882 overtok nevøen Johan Henrik Hansen (1857-1934) driften av forretningsvirksomheten, som etterhvert ble konsentrert rundt shipping. Rederivirksomheten ble avsluttet i 1923.
S.N. Hansen gården
I 1836 oppførte Hansen en rederbolig i Lillesand, kjent som S.N. Hansen-gården. Huset er fredet.
S.N Hansens park
Der verftet tidligere lå er det i dag laget en kommunal park med lekeplass og badestrand. Parken er oppkalt etter Hansen. På folkemunne kalles den "Bananparken".
Arkiv
Arkivmateriale etter Samuel Nicolai Hansens forretningsdrift befinner seg på KUBEN i Arendal. Arkivet inneholder bl.a. kopibøker, regnskapsbøker og dokumenter.
Michael Slettebø
Michael Gustav Slettebø (født 1879, død 1925) var en norsk arkitekt med virke i flere norske byer. Størst betydning har hans arbeider hatt i Stavanger hvor han etablerte arkitektkontor i 1916. Han har tegnet flere villaer i bydelen Eiganes og er blitt betegnet av Hild Sørby, professor i estetiske fag ved Universitetet i Stavanger, som en arkitekt som i «stor grad preget villabebyggelsen i Stavanger rundt første verdenskrig».
Livsløp
Michael Slettebø ble født i Egersund som sønn av kjøpmann H. M. Slettebø og hustru Ingeborg Maria. Han ble utdannet ved Statens håndverks- og kunstindustriskole i Kristiania, hvor han studerte tegning og formgivning. Etter endt utdannelse begynte han i 1899 som assistent for Halfdan Berle i Kristiania. I 1904 flyttet han til Ålesund, hvor han ble ansatt ved Hagbarth Schytte-Bergs arkitektkontor. Slettebø ble hos Schytte-Berg i to år hvor han tegnet i et formspråk preget av jugendstil. I 1916 etablerte han privat praksis i Stavanger. I 1922 flyttet han til San Francisco, hvor han skal ha arbeidet som arkitekt i forbindelse med gjenreisning av byen etter det omfattende jordskjelvet i 1906. Slettebø døde i 1925 av tyfus.
Arkitektur
Slettebø hadde sitt virke som arkitekt i perioden 1899–1925, først som assistent og senere som selvstendig arkitekt fra anslagsvis 1916, da han opprettet kontor i Stavanger. Hild Sørby trekker frem Torfæusgt 10, et av hans første oppdrag som arkitekt i Stavanger, som et hovedverk fra hans hånd. Villaens utførelse og Slettebøs medvirkning helt ned til detaljplan i både husets eksteriør og interiør trekker veksler på Arts and crafts-bevegelsens tanker om arkitekten som kunstner, samt tanken om utforming av et hus som et gesamtkunstwerk, der alle delene av huset, dets utvendige og innvendige formspråk, skal være et resultat av valg foretatt av arkitekten.
Eiganesveien 82 (1917) er et eksempel på Arts and crafts-retningens maksime om at arkitektur og håndverk skal være rotfestet i den lokale kulturen. Her velger Slettebø et av Stavangers eldste trehus, kjøpmannsgården Skagen 18, som forelegg for villaens utforming. Huset står ennå på samme adresse og de fleste bygningsdetaljene, alt fra hageport, inngangsdør til de fargete blyglassvinduer i hallen, er bevart. Fasaden til Skagen 18 (ca. 1710) fikk sin rokokkoutforming i 1787, disse dekorelementene i rokokko kan en se et ekko av i Eiganesveien 82 ved både dens innvendige (f.eks. husets trappehall) og utvendige ornamenteringer (se foto av inngangsdør).
Slettebøs formspråk plasserer seg i skjæringspunktet mellom historisme og jugendstil. Stilvalget varierer med byggoppgaven og brorparten av produksjonen beveger seg innenfor datidens rådende historistiske og romantiske stilblanding. Mange av hans hus kan beskrives som konvensjonelle uttrykk for datidens arkitektoniske formsans, mens enkelte villaer som Eiganesveien 82, skiller seg ut ved en bevisst vilje til bruk av regional og stedbunden byggeskikk. Denne bevisste viljen til å «videreføre særegne motiver og kvaliteter fra den eldre bebyggelsen i Stavanger, er kanskje hans viktigste bidrag innenfor denne villabebyggelsens pionertid i Stavanger» hevder Hild Sørby i artikkelen Michael Slettebø og hans villabebyggelse i Stavanger rundt første verdenskrig.
Arkivet etter Michael Slettebø finnes på Stavanger byarkiv og inneholder korrespondanse vedrørende arkitektens oppdrag og arkitekttegninger.
Stavanger
Bygningsarkivet i Stavanger ble totalskadd i brann 1929. Det er derfor vanskelig å lage en utfyllende liste over bygg tegnet av Slettebø i Stavanger, samt angi byggeår.
Transylvania (koloni)
Transylvania var i en kort periode en koloni i det som idag er delstaten Kentucky i USA. Kolonien ble grunnlagt i 1775 av Richard Henderson fra Nord-Carolina, som kjøpte landområdet fra cherokeeindianerne. Transylvanias mest kjente innbygger var den amerikanske nybyggeren Daniel Boone, som ble leid inn av Henderson for å lage Wilderness Road gjennom Cumberland Gap og inn i det sentrale Kentucky, hvor han grunnla koloniens hovedstad Boonesborough. Transylvanias eksistens opphørte etter at Virginia ugyldiggjorde Hendersons kjøp i 1776.
Arena Corinthians
FIFA var ikke fornøyd med Estádio do Morumbi i São Paulo, og mente at det stadionet bare kunne arrangere VM om de hadde en omfattende renovering. Dermed ble det i stedet laget en ny stadion.
Prisen på stadion kom på R$ 820 millioner (omtrent 2162 millioner norske kroner per 7. april 2014) etter at man sparte inn penger på materialer og etter at bygget ikke ble skattet av myndighetene. Selve byggingen har ikke foregått uten problemer, og den 29. mars 2014 døde den tredje bygningsarbeideren i løpet av byggeperioden.
Stadion har plass til 67 349 tilskuere, av disse 59 955 sitteplaser. Banen er 105x68 meter, og benytter seg av naturgress og deler av gummi som en hybrid.
Kamper under fotball-VM 2014
Arena Corinthians var vertskap for blant annet åpningskampen i VM.
Ainsley Maitland-Niles
Ainsley Cory Maitland-Niles (født 29. august 1997) er en engelsk fotballspiller som spiller for den franske klubben.
Den 12. juni 2018 skrev han under på en ny kontrakt med Arsenal.
Fraunhofer-linje
Fraunhofer-linjer er de mørke absorpsjonslinjene i sollysets spektrum. Disse linjene ble første gang observert av Wollaston (1802), men falt i glemmeboken til Joseph von Fraunhofer observerte dem på nytt i 1814, og da i et betydelig større antall. Bokstavene ved de ulike linjene i spekteret er individuelle merker som Fraunhofer valgte for identifisering.
Oppdagelse
I 1802 ble den engelske kjemikeren William Hyde Wollaston den første personen til å merke seg utseendet til et antall absorpsjonslinjer i solspektret. I 1814 gjenoppdaget Fraunhofer linjene uavhengig og begynte en systematisk studie og nøye måling av bølgelengdene til disse linjene. I alt kartla han over 570 linjer, og tilordnet bokstavene A–K til de viktigste trekkene og andre bokstaver til svakere linjer. Moderne observasjoner av sollys kan oppdage mange tusen linjer.
Cirka 45 år senere la Kirchhoff og Bunsen merke til at flere fraunhoferske linjer sammenfaller med karakteristiske emisjonslinjer identifisert i spektrene av oppvarmede grunnstoffer. Det ble korrekt sluttet at mørke linjer i solspektret er forårsaket av absorpsjon av grunnstoffer i solatmosfæren.
Skjeberg prestegård
Skjeberg prestegård er en prestegård tilhørende Skjeberg kirke, og ligger like ved kirken. Prestegården er fra 1700-tallet og fredet ved vedtak ved kulturminneloven. Bygningene består av én hovedbygning og to fløyer, hvorav den ene (østfløyen) er tilknyttet hovedbygningen. Vestfløyen var også opprinnelig slik, men ble flyttet i 1806. Gården har fortsatt gårdsdrift, og drives som et forpakningsbruk.
I overgangen mars/april 1716 ble prestegården brukt som hovedkvarter for svenske styrker under ledelse av generallöjtnant von Aschenberg.
Hagen til prestegården er en barokkhage, grunnlagt etter krigen i 1716 av presten Andreas Weideman.
Slåseterlia naturreservat
Slåseterlia naturreservat er et naturreservat i Lillehammer og Øyer kommuner i Innlandet. Reservatet ble opprettet i 2007 som resultat av arbeidet med «frivillig vern av skog». Området er representativt for humid fjellgranskog, og har preg av nær urskog.
Prisme (optikk)
Et prisme i optikken er et transparent materiale med flate sider. Den mest kjente formen har tre sider og kan brukes til å dele opp hvitt lys i ulike farger. Andre former brukes til å reflektere lyset for eksempel i kikkerter eller for å polarisere lys.
Når lys går gjennom en grenseflate mellom to stoff med ulik brytningsindeks, vil det forandre retning ved at det brytes på en måte som er bestemt av Snells brytningslov. Avbøyningen i et prisme vil avhenge av brytningsindeksen til materialet det er laget av. På grunn av dispersjon er denne avhengig av bølgelengden til lyset. Da hvitt lys inneholder ulike bølgelengder, vil dette bli splittet opp i forskjellige farger tilsvarende disse bølgelengdene.
Lys som beveger seg ut av prismet, vil passere en grenseflate mot luft som har en mindre brytningsindeks enn materialet i prismet. Hvis innfallsvinkelen ved denne flaten er tilstrekkelig stor, vil lyset totalreflekteres. Det er denne effekten som blir benyttet i mange kikkerter.
Ved hver gjenomgang av lyset mellom to stoff med ulik optisk tetthet, vil en del av lyset brytes mens resten reflekteres tilbake. Hvor stor del av det innkommende lyset som går over i disse to komponentene, er bestemt av Fresnels formler. Hver komponent vil også ha forskjellig polarisering. Kombineres denne effekten med totalrefleksjon i en slik grenseflate, kan man skape polarisert lys som i et Nicol-prisme.
Dispersjon
I et transparent eller gjennomsiktig materiale absorberes ikke noe lys i den synlige delen av det elektromagnetiske spektret. Materialet er holdt sammen ved sterke bånd som først påvirkes av mer energetisk lys som tilsvarer kortere bølgelengder i den ultrafiolette delen av spektret. Av samme grunn vil også brytningsindeksen til lyset påvirkes mest i dette område og derfor avta for økende bølgelengder. Dette kalles for normal dispersjon.
Denne sammenhengen ble først uttrykt ved Cauchys formel for brytningsindeksen n. Kalles bølgelengden for λ, kan den i sin enkleste utgave skrives som
hvor A og B er konstanter som karakteriserer hvert materiale. Fra moderne atomfysikk kan disse nå beregnes ved bruk av kvantemekanikk.
Ved normal dispersjon er begge disse konstantene positive og blått lys vil ble avbøydd mer enn rødt ved gjennomgang i et glassprisme. Det røde lyset blir derfor liggende over det blå. Av lignende grunn er denne rekkefølgen av fargene den samme som i regnbuen.
Avbøyningsvinkel i trekantprisme
Når lys av en viss bølgelengde går gjennom et prisme med en likebeint trekant som grunnflate, kan dets avbøyningsvinkel beregnes enklest når det går vinkelrett gjennom en av sideflatene og ut en annen. Kalles den første innfallsvinkelen α1, er den brutte vinkelen β1 gitt ved Snells brytningslov
der n er brytningsindeksen til materialet i prismet. For luften omkring antas n = 1. På samme måte har man
for siden der lyset kommer ut av prismet. Den totale avbøyningsvinkelen er nå δ = (α1 - β1) + (α2 - β2) som forenkles til
når man benytter at β1 + β2 = ω som er toppvinkelen i den likebeinte trekanten.
Avbøyningsvinkelen δ  varierer med innfallsvinkelen α1 og kan finnes fra
Den vil ha en minimum δm  når lysstrålen går gjennom prismet parallelt med grunnlinjen i trekanten. Dette følger fra symmetrien i problemet. Da er α1 = α2 = α slik at
I tillegg vil man i dette spesielle tilfellet ha β1 = β2 = ω/2 slik at Snells lov i de to grenseflatene gir
Sportsklatring
Sportsklatring er en gren innen aktiviteten klatring. Sportsklatring innebærer klatring på ferdig tilrettelagte klatrevegger, utendørs eller innendørs. Rutene er sikret med borebolter, og det kreves mindre utstyr og kunnskap om sikring og tauarbeid enn ved tradisjonell fjellklatring. Sportsklatring er den mest utbredte formen for klatring på verdensbasis, og er også en konkurranseidrett, og gren under Sommer-OL i 2020.
Liste over rollefigurer i Metal Gear-serien
Metal Gear-serien inneholder et uvanlig stort persongalleri laget av Hideo Kojima (som har skrevet manuset for store deler av serien) og designet av Yoji Shinkawa. Gjennom de mange spillene i spillserien, møter man flere soldater med overnaturlige evner, da vitenskapen i spillverdenen har kommet lenger enn i den virkelige verden og byr på mer avansert teknologi, men også på grunn av spesifikke, usannsynlige årsaker, gjerne noe figurene har blitt utsatt for eller eksponert for over lengre tid i sine yngre dager.
Serien følger leiesoldaten Solid Snake som gis offentlige oppdrag av amerikanske myndigheter og militære for å finne Metal Gear-våpen. Etter hans to første oppdrag hvor han kjempet mot hans gamle mentor Big Boss i Outer Heaven (Metal Gear) og Zanzibarland (Metal Gear 2: Solid Snake), går Snake mot «FOXHOUND Special Operations Unit» ledet av hans tvillingbror («tvillingklone») Liquid Snake i Metal Gear Solid, før han hjelper Raiden med å bekjempe Solidus Snake og lærer om den mystiske gruppen «the Patriots» i Metal Gear Solid 2: Sons of Liberty. Det finnes også flere spill i serien hvor man følger Big Boss' fortid, hvor man også får mer innsikt i opprinnelsen til FOXHOUND, Outer Heaven og the Patriots.
Mens de opprinnelige Metal Gear-spillenes figurer parodierte Hollywood-skuespillere, baserer Metal Gear Solid-spillene seg på Shinkawas ideer om hva som vil appellere mest til spillerne. Flere av figurene har også vært basert på Kojima og hans stabs ideer. Mottakelsen av spillets enorme persongalleri har vært positiv, da kritikere har hyllet personlighetene og rollene i serien.
Solid Snake
Solid Snake er seriens opprinnelige protagonist protagonist. Han er hovedpersonen i 4 spill, og spillbar i 5.
I Metal Gear er Snake et helt ferskt medlem i FOXHOUND som får i oppdrag å finne og ødelegge Metal Gear-våpenet lokalisert i Outer Heaven-festningen. I løpet av spillet møter han Gray Fox, en FOXHOUND-veteran i Outer Heaven sitt fangenskap. Etter suksess, blir Snake konfrontert av hans egen overordnede og veileder Big Boss som sin hovedfiende.
I etterfølgeren, Metal Gear 2: Solid Snake blir Snake sendt til Zanzibar Land for å redde en kidnappet vitenskapsmann. I slutten av spillet ender han opp med å drepe Big Boss og Gray Fox.
Solid Snake traff ikonisk status i Metal Gear Solid, der han blir tvunget av USA gjennom sin tidligere kommandør Roy Campbell å nøytralisere en terrororganisasjon på Shadow Moses-øya i Alaska som består av FOXHOUND-medlemmer. Her møter han blant annet Otacon, som han danner et merkelig vennskap med. Etter hvert får han vite at han ble kunstig unnfanget fra Big Boss' gener - at han er en klone - når han kjemper mot lederen av terroristene, sin tvilling, Liquid Snake.
I det høyst forventede Metal Gear Solid 2: Sons of Liberty, ble det markedsført at Solid Snake skulle vende tilbake som hovedpersonen i den høyteknologiske og nyskapende etterføgleren til Metal Gear Solid. I virkeligheten er Solid Snake spillbar i spillets prolog, men blir visstnok drept og erstattet med en ny hovedperson, Raiden, som da er hovedpersonen for resten av spillet. Snake dukker omsider opp senere i spillet som en støttespiller og mentor for Raiden. Kojima har sagt at han ønsket å gi spillerne et nytt perspektiv av Snake ved å vise ham i tredjeperson.
I det neste spillet, Metal Gear Solid 3: Snake Eater, var hovedpersonen en tilsynelatende ny figur ved navn Naked Snake, som delte mange likhetstrekk med Solid Snake. Til slutt blir det avslørt at Naked Snake er Big Boss som ung mann.
Det neste spillet, Metal Gear Solid 4: Guns of the Patriots, ble laget som det siste kapittelet i Solid Snake sin historie, og også første gang på 10 år der Snake har vært hovedpersonen i et Metal Gear-spill. Her får han kallenavnet «Old Snake» på grunn av hans raske aldring. Her blir han sendt på et oppdrag om å drepe sin erkefiende Liquid Ocelot. I slutten av spillet velger han å leve sine siste dager i fred med Otacon og Sunny.
Stemmen til Solid Snake er spilt av Akio Ōtsuka på japansk og David Hayter på engelsk.
Big Boss
I Metal Gear er Big Boss Solid Snake sin kommanderende offiser, men viser seg å være lederen for fiendene mot slutten av spillet.
I Metal Gear 2: Solid Snake kjemper han mot Solid Snake for andre gang hvor han tilsynelatende blir drept.
I Metal Gear Solid blir det kjent at Big Boss er faren til både Solid Snake og hans klonebrødre Liquid Snake og Solidus Snake. Her velger også Liquid Snake å fullføre det Big Boss forsøkte i de to første Metal Gear-spillene: Å opprette en egen nasjon for soldater.
I Metal Gear Solid 2: Sons of Liberty blir Solidus Snake vist som en 100 % gjenskapt kopi av Big Boss.
Big Boss sin fortid blir utforsket i Metal Gear Solid 3: Snake Eater hvor han er et medlem av FOX special forces under kodenavnet Naked Snake. Etter å ha drept hans legendariske krigshelt og mentor The Boss, får han tittelen «Big Boss».
I Metal Gear Solid 4: Guns of the Patriots kommer han tilbake i slutten av spillet for å drepe sin tidligere erkefiende Zero.
I Metal Gear Solid: Peace Walker driver han et privat militærfirma sammen med Kazuhira Miller (også kjent som Master Miller). Her får vi se hvordan tankegangen han hadde i de første Metal Gear-spillene begynte.
I Metal Gear Solid V: Ground Zeroes blir basen han bygde i Peace Walker, Mother Base, sprengt i lufta av Zero sin organisasjon Cipher (i virkeligheten en gren av Cipher ledet av Zero sin ideologiske motstander, Skull Face), og Big Boss havner i et koma.
I Metal Gear Solid V: The Phantom Pain er han tilsynelatende ute etter hevn mot Cipher, men det viser seg at protagonisten egentlig ikke er Big Boss, men en dobbeltgjenger som skal holde Big Boss sine fiender unna mens han bygger Outer Heaven. Den ekte Big Boss dukker opp som en forkledd støttespiller i det første oppdraget av spillet, og i noen flashbacks og lydopptak på slutten.
Den japanske stemmen til Big Boss er spilt av Akio Ōtsuka i de fleste spillene, med unntak av Metal Gear Solid 4, der den blir spilt av Chikao Ōtsuka. Den engelske stemmen blir spilt av David Hayter i Metal Gear Solid 3 og Peace Walker, Richard Doyle i Metal Gear Solid 4 og Kiefer Sutherland i Metal Gear Solid V.
Gray Fox
Gray Fox var agent med høy rang i FOXHOUND-organisasjonen.
Hans første opptreden var i det første Metal Gear-spillet, der han forsvinner under et oppdrag som tok plass før hendelsene i spillet, hvor hans siste sending er en kryptisk melding som kun sier «Metal Gear». Solid Snake redder han tidlig inn i spillet.
Han returnerer i Metal Gear 2: Solid Snake, som Snakes fiende hvor han avslører at hans ekte navn er Frank Jaeger og tilsynelatende blir drept.
I Metal Gear Solid kommer han tilbake som en forkledd kyborg ninja. Etter et par konfrontasjoner blir hans identitet og motivasjoner kjent.
Gray Fox dukker ikke opp i senere spill, men hans kyborg-design blir brukt av Olga Gurlukovich i Metal Gear Solid 2: Sons of Liberty, og den samme rollen blir fylt inn av Raiden i Metal Gear Solid 4: Guns of the Patriots.
Stemmen til Gray Fox er spilt av Kaneto Shiozawa på japansk og Greg Eagles på engelsk.
Dr. Madnar
Dr. Drago Pettrovich Madnar er en ingeniør fra Øst-Europa som er ansvarlig for å ha skapt mechaen til Outer Heaven kjent som Metal Gear.
Dr. Madnar er en av gislene Snake må redde i Metal Gear, sammen med hans datter Ellen.
I Metal Gear 2: Solid Snake hopper Dr. Mandar av til Zanzibar Land og utvikler i sin bitterhet Metal Gear D etter å ha blitt avvist av det vitenskapelige fellesskapet. Han kommer i kontakt med Snake i spillet, og later som at han er et gissel, men angriper ham etter at sannheten er avslørt.
På mystisk vis overlever han denne kampen, og blir nevnt i Metal Gear Solid 4: Guns of the Patriots som vitenskapsmannen som reddet Raidens liv etter at han ble gjort om til en kyborg-ninja av The Patriots.
Kyle Schneider
Kyle Schneider er lederen av en motstandsgruppe mot Outer Heaven i Metal Gear, som hjelper Snake over radioen ved å gi ham detaljer og informasjon om Outer Heaven-festningen. Han avslører identiteten til lederen på Outer Heaven, men blir tilsynelatende drept før han kan fortelle navnet videre.
I Metal Gear 2: Solid Snake, dukker Schneider opp under dekke av «Black Ninja» («Black Color» i den opprinnelige versjonen), en høyteknologisk ninja i tjeneste under Zanzibar Land og den første bossen i spillet. Solid Snake slår ham i kampen, men får ikke vite Black Ninja sin sanne identitet før han kollapser. Han avslører så til Snake at NATO ledet en bombetokt over Outer Heaven uten å bry seg om foreldreløse barn og krigsfanger. Før han dør, forteller han også at Big Boss tilgav motstandsgruppen for å kjempe mot ham, og at han reddet så mange av motstandsmennene og Outer Heaven-soldatene han kunne fra bombeangrepet.
Roy Campbell
Oberst Roy Campbell er en kommanderende offiser i FOXHOUND.
Campbell ble først introdusert i Metal Gear 2: Solid Snake hvor han fungerer som Snakes primære radiokontakt og gir informasjon både om gjeldende oppdrag og mer generelle tips.
I Metal Gear Solid har Campbell mye på spill i oppdraget, da hans niese Meryl Silverburgh blir holdt som gissel av den revolusjonære gruppen Snake kjemper mot.
I Metal Gear Solid 2: Sons of Liberty blir Campbell etterlignet av en som kaller seg «Obersten», som fungerer som Raidens kommanderende offiser som støtter ham gjennom radioen. Når et virus begynner å tære på Arsenal Gear, blir det avslørt at «Obersten» er et utarbeidet program konstruert av The Patriots sin supermaskin GW for å manipulere Raiden.
I Metal Gear Solid 4: Guns of the Patriots jobber Campbell for FNs sikkerhetsråds rådgivende organ som overvåker private militærfirmaer. Han sender Solid Snake ut på et uoffisielt oppdrag som går ut på å myrde Liquid Ocelot for å sette en stopper for planene hans. Han forsyner Solid Snake med transportmidler han bruker for å fullføre oppdraget. Han er gift med Rosemary, og dette fører til en alvorlig ripe i forholdet mellom ham og Meryl (som nå er klar over at Campbell er faren hennes). Det viser seg dog til slutt at ekteskapet bare er et skalkeskjul for å lure The Patriots for å beskytte hennes (og Raidens) sønn, John.
Stemmen til Roy Campbell er spilt av Takeshi Aono på japansk og Paul Eiding på engelsk.
Master Miller
Master Miller, ekte navn er McDonnel Benedict Miller, er en overlevelsesspesialist og -trener.
Master Miller ble først introdusert i Metal Gear 2: Solid Snake, hvor han er med i FOXHOUND og er en av Snakes radiokontakter.
I Metal Gear Solid blir Miller drept før hendelsene i spillet og Liquid Snake låner identiteten hans og later som at han er Miller, og lurer på den måten Solid Snake til å gjøre arbeid for ham.
I Metal Gear Solid: Peace Walker er Miller med igjen under navnet Kazuhira «Kaz» Miller, hvor han fungerer som nestleder i Big Boss sin private hær Militaires Sans Frontières
Han dukker opp igjen i Metal Gear Solid V: Ground Zeroes, der han knapt unnslipper døden når Militaires Sans Frontières blir sprengt i lufta av Cipher.
I Metal Gear Solid V: The Phantom Pain, teamer han opp med Big Boss og Revolver Ocelot for å knuse Cipher.
Stemmen til Master Miller er spilt av Tomokazu Sugita på japansk og Robin Atkin Downes på engelsk.
Kio Marv
Dr. Kio Marv er en tsjekkoslovakisk bioteknolog og tidligere spillutvikler.
I bakgrunnshistorien til Metal Gear 2: Solid Snake greier Marv å skape en ny type alger, kalt OILIX, som kan produsere en spesiell type hydrokarboner billig og enkelt. Marv presenterte den nye type algen for «World Energy Conference» i Praha, og var på vei til en demonstrasjon i USA da han ble kidnappet av soldater fra Zanzibar Land. Solid Snake blir brakt ut av tilværelsen som pensjonist av FOXHOUNDs nye kommandør, Roy Campbell, og blir sendt til Zanzibar Land for å redde Dr. Marv. Men Dr. Marv dør av tortur på cellen sin, og etterlater planene for OILIX så Snake kan finne dem.
Holly White
Holly White er en amerikansk frilansjournalist som dukker opp i Metal Gear 2: Solid Snake. Hun er datter av en fransk mor og en engelsk far, og ble raskt interessert i litteratur i ung alder, og ble senere tildelt Pulitzerprisen for hennes dekning i Afghanistan i tillegg til en Emmy Award for hennes dokumentar «Unknown Bloodstream». Hennes ferske berømmelse gir henne CIAs oppmerksomhet. Hun infiltrerer Zanzibar Land som journalist og hjelper Solid Snake gjennom oppdraget.
Gustava Heffner
Gustava Heffner (kalt Natasha Marcova i tidligere versjoner) er en tsjekkisk agent og tidligere profesjonell kunstløputøver som dukker opp i Metal Gear 2: Solid Snake. En gang i tiden var hun kjent som en av verdens beste kunstløputøvere, og har flere verdensmesterskap- og olympiske medaljer å vise til. Heffner mistet retten til å konkurrere da hun ble tatt i et forsøk på å søke politisk asyl i Canada med Frank Jaeger. Hun forsøkte å gjøre situasjonen bedre ved å bli med i det sivilkledde, hemmelige politivesenet i Tsjekkoslovakia. Hun eskorterer Dr. Marv til USA da Zanzibar Land-agenter kaprer flyet deres. Senere i spillet blir hun med Solid Snake for å redde Dr. Marv, men dør når Frank Jeager, som Gray Fox i Metal Gear D, ødelegger broen hun står på.
George Kasler
George Kasler dukker opp i Metal Gear 2: Solid Snake. FOXHOUNDs strateg og rådgiver, George Kaslers militære karriere inkluderer tjeneste med leiesoldater fra Sør-Afrika og i Fremmedlegionen, pluss en kort periode med forhandlinger og etterretniing. Han var også med i «Mercenary War for Independence» i Zanzibar Land, hvor han kjempet mot CIS-hæren. Hans karriere har gitt ham et varig rykte blant leiesoldatene; bare leiesoldater som har kjempet ved Kesslers side kan virkelig regne seg som de beste leiesoldatene i verden.
Johan Jacobsen
Johan Jacobsen (kalt Yozef Norden i tidligere versjoner) er en zoolog i Metal Gear 2: Solid Snake som har spesialisert seg innenfor bevaring av truede arter. Han er visepresident i den fiktive organisasjonen «Worldwide Animal Rights Federation» og jobber for vitenskapsmagasinet Maxwell. Det viser seg at han har vært en bekjent av Dr. Pettrovich Madnar siden deres dager sammen på college, og er i Zanzibar Land for å studere dyr og stedegne arter.
Naomi Hunter
Dr. Naomi Hunter er en praktiserende genetiker, og har spesialisert seg innenfor nanoteknologibasert genterapi.
Naomi dukker ikke opp i Metal Gear Solid 2: Sons of Liberty, men det blir avslørt i boka til Natasha Romanenko (som kan leses i spillets hovedmeny) at Naomi ble arrastert etter hendelsene på Shadow Moses helt til hun flyktet.
Stemmen til Naomi Hunter blir spilt av Hiromi Tsuru på japansk og Jennifer Hale på engelsk.
Revolver Ocelot
Revolver Ocelot ble først introdusert i Metal Gear Solid som et cowboy-aktig medlem av terrororganisasjonen FOXHOUND, og er involvert i overtakelsen av Shadow Moses-fasilitetene, som huset Metal Gear REX. Ocelot fungerte som gruppens avhørsspesialist og Liquid Snakes, FOXHOUNDs leders, høyre hånd. Han utfordrer Solid Snake til en duell i spillets første boss-kamp, men kampen ender med at Ocelot mister sin høyre hånd i et møte med en Kyborg-ninja. Senere i spillet avsløres det at Ocelot opprinnelig er fra det tidligere Sovjetunionen, og at han var medlem i Spetsnaz, og senere kommer det frem at han også har samarbeidet med presidenten av USA og Solid og Liquid Snake sin klonebror, Solidus Snake.
Revolver Ocelot returnerer i oppfølgeren, Metal Gear Solid 2: Sons of Liberty, etter å ha fått kirurgisk festet en ny høyre hånd som opprinnelig tilhørte Liquid Snake. Dette fører til at Ocelot utvikler en ny personlighet, da den nye armen huset den avdøde Liquid Snakes personlighet. Den nye Liquid Snake-personaliteten er en sovende personalitet, men den tar ofte over Ocelots sinn når Solid Snake er i nærheten. Det blir antydet at dette er Liquid Snake sitt spøkelse som er ute etter hevn. Mot slutten av spillet, tar Liquid sin personlighet over Ocelot sin kropp for å drepe Solid Snake og Solidus Snake og tilintetgjøre The Patriots.
En ung versjon av Ocelot er med i forløperen Metal Gear Solid 3: Snake Eater (satt til 60-tallet, fire tiår før hendelsene i Metal Gear Solid) som en GRU-major under Oberst Volgins kommando, og er lederen av sin egen «Ocelot-enhet». Etter hans første møte med Naked Snake, får han virkelig sansen for revolvere fordi hans tendens til å absorbere våpenets rekyl med albuen fungerer godt når han skyter med revolvere. Mot slutten av spillet viser det seg at Ocelot har vært en trippel-agent, som har mottatt ordre fra både KGB og CIA, og i tillegg jobbet han for The Philosophers under kodenavnet ADAM.
I Metal Gear Solid 4: Guns of the Patriots er Revolver Ocelots sinn kombinert med Liquid Snakes personlighet, så sammen utgjør de en ny identitet; Liquid Ocelot. I dette spillet forsøker Liquid Ocelot å ta kontroll over flere av systemene til The Patriots. Til slutt viser det seg at hans egentlige mål var å ødelegge The Patriots slik at Big Boss kunne våkne opp fra komaen sin, og at Liquid Snake-personaen var bevisst skapt ved hjelp av hypnose for å lure The Patriots.
I Metal Gear Solid V: The Phantom Pain, dukker Revolver Ocelot opp for å støtte Venom Snake og Kazuhira Miller i deres kamp mot Cipher. Mesteparten av spillet deltar han passivt i spillets hendelser, helt til det blir avslørt at han egentlig jobber undercover for den virkelige Big Boss mens sistnevte bygger Outer Heaven.
I Metal Gear Solid og Metal Gear Solid 2 blir Ocelot sin stemme spilt av Kōji Totani på japansk og Patric Zimmerman på engelsk. I Metal Gear Solid 3 blir den spilt av Takumi Yamazaki på japansk og Josh Keaton på engelsk. I Metal Gear Solid 4 skulle Kōji Totani returnere for å spille den ikoniske rollen, men han døde før de rakk å ta opp stemmen. Derfor ble Banjo Gingā, stemmeskuespilleren til Liquid Snake, hyret for rollen isteden. Patric Zimmerman kom omsider tilbake for å spille Liquid Ocelot i den engelske versjonen. I Metal Gear Solid V blir Ocelot sin stemme spilt av Satoshi Mikami på japansk og Troy Baker på engelsk.
Otacon
Otacon blir introdusert i Metal Gear Solid som en nerdete og naiv vitenskapsmann ansvarlig for utviklingen av Metal Gear REX. Når Solid Snake forteller han at REX skal bli lastet med atomvåpen, velger han å hjelpe med å ødelegge maskinen.
I Metal Gear Solid 4: Guns of the Patriots bor Otacon sammen med Solid Snake og barnet til Olga Gurlukovich på en fly ved navn Nomaden. De blir gitt i oppdrag av Roy Campbell å beseire Liquid Ocelot før han kan ta over The Patriots sitt SOP-system.
I Metal Gear Solid V: The Phantom Pain blir en 3 år gammel Otacon avbildet. Samtidig blir det antydet og senere avslørt at moren hans er Dr. Strangelove, og at han ble brukt av faren sin i eksperimenter relatert til Metal Gear.
Stemmen til Otacon blir spilt av Hideyuki Tanaka på japansk og Christopher Randolph på engelsk.
Meryl Silverburgh
Meryl Silverburgh er en ung soldat som blir introdusert i Metal Gear Solid som en fange på Shadow Moses Island. Det viser seg at hun er niesen til Roy Campbell. Gjennom spillet utvikler hun et romantisk forhold med Solid Snake.
I Metal Gear Solid 4: Guns of the Patriots vender hun tilbake som kommandøren for en liten militær enhet kjent som Rat Patrol Team 01. Senere får hun mobilisert et angrep med den amerikanske hær for å beseire Liquid Ocelot. I motsetning til Snake, har hun fullstendig tro på The Patriots sitt SOP-system som kan undertrykke trauma og forbedre egenskaper. Dette gjør henne og troppene hennes sårbare så fort Liquid får kapret systemet. Til slutt gifter hun seg med Johnny Sasaki.